Aerulaua Eesti Meistrivõistluste teine etapp toimus laupäeval, 16. juulil Võrus, Tamula järvel. Võistluspäeva märksõnadeks olid päike, tugev tuul ja terav järvelaine. 7 m/s puhuva tuule tingimusi nautisid järvel kihutavad purjelaudurid.
#000000
EMV teisest etapist võttis osa 16 aerusurfarit. Kohal olid kõik Eesti tipud, kellele pakkusid tugevat konkurentsi naaberriikide Läti ja Soome esindajad. Noorim võistleja oli 10-aastane Katriina Metstak, kes osales võistlusel harrastajate Surf SUP klassis.
Võistlus koosnes kahe distsipliini sõidust – sprindist ja maratonist. Sprint omakorda kahest eesõidust ja finaalidest. Sprindi esimeses eelsõidus näitas head minekut Roland Mik, kes edestas teisena lõpetanud Rauno Pikkorit ja kolmandaks tulnud Andrejs Daukšist ligikaudu minutiga. Naiste arvestuses pääsesid sprindi finaali esimesest eelsõidust head aega näidanud Betti Vainküla ja Merle Nummert. Sprindi teisest eelsõidust kindlustasid koha finaalis Marcus Pertelson, Mati Link ja Tarmo Tamm.
#000001
Harrastajate Surf SUP klassis võttis esikoha Tarmo Tamm (Team Mahe), teine koht läks Tõnis Metstakile (Sunlowers) ning kolmas koht Toomas Truupile, kes osales võistlustel enda valmistatud aerulauaga. Noorim võistleja Katariina Metstak läbis edukalt sprindi ning pani ennast proovile ka maratonis, millest pool sai kenasti läbitud. Maratoni lõpetamist segas seekord tugev tuul, kuid Katriinast kuuleme me tulevikus kindlasti veel!
#000005
Võistlejate endi sõnul tegid tuul ja lained päeva ainult põnevamaks ning olid kõigile tugevatele igati jõukohased! Esmakordse ja väga ladusa EMV korralduse tagas Roosisaare Surfiklubi, kes omakorda tänab kõiki osavõtjaid ja toetajaid. Võistlust toetas Võru vald. Auhinnad pani parimatele välja MariTelk.
#000006